ኢትዮጵያ የኢንዱስትሪ ልማት ለማምጣት የምታደርገውን ጥረት የልማት አጋሮች ሊደግፉት ይገባል ኢትዮጵያ የኢንዱስትሪ ልማት ለማምጣት የምታደርገውን ጥረት የልማት አጋሮች ሊደግፉት ይገባል
 ኢትዮጵያ የኢንዱስትሪ ልማት ለማምጣት የምታደርገውን ጥረት የልማት አጋሮች እንዲደግፉት ጠቅላይ ሚኒስትር ኃይለማርያም ደሳለኝ  ጠየቁ።ኢትዮጵያ በአፍሪካ ኢንዱስትሪን ለማስፋፋት እያደረገች ባለው እንቅስቃሴ በሞዴልነት ተመርጣለች።ጠቅላይ ሚኒስትር ኃይለማርያም ደሳለኝ ከአዲሱ የአውሮፓ ኅብረት የዓለም አቀፍ ትብብርና ልማት ኮሚሽነር ጋርም ተወያይተዋል።ጠቅላይ ሚኒስትር ኃይለማርያም ዛሬ በኦስትሪያ ቪዬና ዓለም አቀፍ  የስብሰባ ማዕከል በሁለተኛው የአሳታፊና የዘላቂ ኢንዱስትሪ  ልማት መድረክ ላይ እንደተናገሩት  አገሪቱ  ወደ ኢንዱስትሪ ልማት በስፋት ለመግባት እያደረገች ላለው ጥረት ድጋፍ ሊደረግላትና የውጭ ቀጥታ ኢንቨስትመንትን ለመሳብ እገዛ ያስፈልጋታል።አገሪቱን መካከለኛ ገቢ ካላቸው አገሮች ተርታ ለማሰለፍ ከግብርና ወደ ኢንዱስትሪ መር የኢኮኖሚ ሽግግር ውስጥ መሆኗዋንያመለከቱት አቶ ሃይለማሪያም በዚህ ሂደት ውስጥ እያስመዘገበች ያለውን ውጤት ለማስቀጠል የቅርብ እገዛ ያሻታል ብለዋል።ኢትዮጵያ በተባበሩት መንግሥታት የኢንዱስትሪ ልማት ድርጅት(ዩኒዶ)በኢንዱስትሪ  ልማት  እንቅስቃሴዋ ከአፍሪካ ከተመረጡት  ሁለት አገሮች አንድዋ መሆኑዋ እንዳስደሰታቸው ተናግረዋል።እንደ አቶ ኃይለማርያም ገለፃ ቀጣይነት ላለው  ዕድገት  ድርጅቱ  በዘርፉ ውጤታማ የሆኑ አገሮችን ልምድ መጋራት ትፈልጋለች።ባለፉት 10 ዓመታት  በአገሪቱ እየተመዘገበ ያለውን 10 ነጥብ 6 በመቶ የኢኮኖሚ ዕድገት ለማስቀጠል የኢንዱስትሪውን በተለይም የአምራች ዘርፉን ማሳደግ ወሳኝ መሆኑንና ለዚህም በአጋርነት ላይ  የተመሰረተ አካሄድ ጉልህ አስተዋጽኦ እንዳለው አስረድተዋል።“ኢትዮጵያ  ከተለያዩ አገራትና የልማት አጋሮች ፈጣን የምጣኔ ሃብት እድገት ካስመዘገቡ አገሮች እንደ ቻይናና ሌሎች የኤዥያ አገሮች እንዲሁም ከቱርክ ጋር በስፋት እየሰራች ነው’’ ሲሉም ጠቅላይ ሚኒስትሩ ለተሳታፊዎቹ አብራርተዋል።የአገሪቱን ዕድገት ለማስቀጠል የውጭ ቀጥታ ኢንቨስትመንት መሳብ ዋነኛ የትኩረት አቅጣጫ መሆኑን ጠቅላይ ሚኒስትሩ አረጋግጠዋል።የመንግሥታቱ ድርጅት ዋና ፀሐፊ ባን ኪ ሙን በበኩላቸው ድርጅቱ ከሚያተኩርባቸው ዋነኛ ጉዳዮች አንዱ ዘላቂ ልማትን ማረጋገጥ  በመሆኑ በዚህም ኢትዮጵያና ሴኔጋል ከአፍሪካ በሞዴልነት በመመረጣቸው አድናቆታቸውን ገልጸዋል።አገሮቹ የምጣኔ ሃብት እድገታቸውን ለማረጋገጥና የሕዝባቸውን ሕይወት ለመቀየር እያደረጉት ላለው ጥረት የድርጅቱ ድጋፍ እንደማይለያቸውም አረጋግጠዋል።በተባበሩት መንግሥታት የኢንዱስትሪ ልማት ድርጅት ዋና ዳይሬክተር  ሊ ዮንግ ድርጅታቸው የኢንዱስትሪ ልማትን ለማስፋፋት እያደረገ ባለው ጥረት ከአፍሪካ ሁለቱን አገሮች በሞዴልነት እንደተመረጡ ተናግረዋል።አገሮቹ ኢንዱስትሪን ለማስፋፋት በመረጧቸው መንገዶችና ባላቸው ፖሊሲ ተጠቃሽ ሆነው መገኘታቸውና ዘላቂና አሳታፊ የሆነ ልማት ለማረጋገጥ የወሰዱት እርምጃ  ለመመረጥ እንዳበቃቸው አክለዋል።አገሮቹ ልማታቸውን ለማፋጠን በመረጡት አካሄድ የበለጠ ዕድገት ለማስመዝገብ ከአጋሮች ጋር ተቀናጅው በመሥራት የምዕተ ዓመቱን የልማት ግቦች ለማሳካትና መካከለኛ ገቢ ካላቸው አገሮች ተርታ ለመሰለፍ ጥረታቸውን የበለጠ እንዲያጠናከሩም ጠይቀዋል።በምጣኔ ሃብታቸው እያስመዘገቡት ያለውን ዕድገት ቀጣይ ለማድረግ ለጥቃቅንና አነስተኛ ዘርፎች ትኩረት እንዲሰጡም ዋና ዳይሬክተሩ  አሳስበዋል።በተያያዘ ዜና ጠቅላይ ሚኒስትር ኃይለማርያም ደሳለኝ ዛሬ ጠዋት ላይ ከአውሮፓ ኅብረት የዓለም አቀፍ ትብብርና ልማት ኮሚሽነር ሚስተር ኔቨን ሚሚካ ጋር ተወያይተዋል።አቶ ሃይለማርያም ከአዲሱ የኅብረቱ ኮሚሽነር ጋር በኢትዮጵያና በኅብረቱ መካከል ባለው የልማት ትብብርና በአፍሪካ ቀንድ ሰላምና ጸጥታ ጉዳዮች ላይ መወያየታቸውን የኢዜአ ሪፖርተር ከቪዬና ዘግቧል።